ประกาศอธิบดีกรมสรรพากร

 เกี่ยวกับภาษีมูลค่าเพิ่ม (ฉบับที่ 229)

 เรื่อง กำหนดหลักเกณฑ์ วิธีการ และเงื่อนไข ให้ผู้เดินทางออกไปนอกราชอาณาจักรที่ซื้อสินค้า

จากผู้ประกอบการจดทะเบียน เพื่อนำออกไปนอกราชอาณาจักร มีสิทธิตั้งตัวแทนเพื่อขอคืนภาษีมูลค่าเพิ่ม

 ที่ถูกเรียกเก็บไว้แล้วได้ ตามมาตรา 84/4 แห่งประมวลรัษฎากร

 อาศัยอำนาจตามความในมาตรา 84/4 แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ 34) พ.ศ. 2541 อธิบดีกรมสรรพากร กำหนดหลักเกณฑ์ วิธีการ และเงื่อนไข ให้ผู้เดินทางออกไปนอกราชอาณาจักรที่ซื้อสินค้าจากผู้ประกอบการจดทะเบียน
เพื่อนำออกไปนอกราชอาณาจักร มีสิทธิตั้งตัวแทนเพื่อขอคืนภาษีมูลค่าเพิ่มที่ถูกเรียกเก็บไว้แล้วได้ ดังต่อไปนี้

 ข้อ ๑ ผู้เดินทางที่มีสิทธิขอคืนภาษีมูลค่าเพิ่มที่ถูกเรียกเก็บไว้แล้ว จากการซื้อสินค้ากับผู้ประกอบการจดทะเบียน เพื่อนำออกไปนอกราชอาณาจักร ต้องเป็นผู้มีคุณสมบัติ ดังต่อไปนี้

 (1) ไม่เป็นผู้มีสัญชาติไทย

 (2) ไม่เป็นผู้มีภูมิลำเนาในประเทศไทย

 (3) ไม่เป็นนักบินหรือลูกเรือของสายการบินที่เดินทางออกนอกราชอาณาจักร

 (4) เดินทางออกนอกราชอาณาจักร ณ ท่าอากาศยานระหว่างประเทศ ที่มีสำนักงานคืนภาษีมูลค่าเพิ่มให้นักท่องเที่ยวตั้งอยู่

 (5) ซื้อสินค้าจากผู้ประกอบการจดทะเบียนที่ได้รับอนุมัติจากอธิบดีกรมสรรพากร
ตามประกาศอธิบดีกรมสรรพากร เกี่ยวกับภาษีมูลค่าเพิ่ม (ฉบับที่ 90) เรื่อง กำหนดคุณลักษณะและหลักเกณฑ์ของผู้ประกอบการจดทะเบียน ที่ขายสินค้าให้ผู้เดินทางออกนอกราชอาณาจักร ซึ่งผู้เดินทาง
ออกนอกราชอาณาจักร มีสิทธิขอคืนภาษีมูลค่าเพิ่มที่ถูกเรียกเก็บไว้แล้วได้ ตามมาตรา 84/4 แห่งประมวลรัษฎากร ลงวันที่ 4 พฤษภาคม พ.ศ. 2542

 (6) ปฏิบัติตามหลักเกณฑ์ วิธีการ และเงื่อนไข ตามประกาศนี้

 ข้อ 2 ผู้เดินทางที่มีคุณสมบัติตามข้อ 1 มีสิทธิตั้งตัวแทนเพื่อขอคืนภาษีมูลค่าเพิ่มที่ถูกเรียกเก็บไว้แล้วได้ ตามมาตรา 84/4 แห่งประมวลรัษฎากร โดยขอคืนภาษีมูลค่าเพิ่มเป็นเงินสดในจำนวน
ไม่เกินสามหมื่นบาท

 การตั้งตัวแทนตามวรรคหนึ่ง ต้องมีหลักฐานเป็นหนังสือ

 / ตัวแทน …

 ตัวแทนที่ผู้เดินทางตามวรรคหนึ่งแต่งตั้งเพื่อขอคืนภาษีมูลค่าเพิ่มที่ถูกเรียกเก็บไว้แล้วต้องได้รับอนุมัติจากอธิบดีกรมสรรพากร

 ข้อ 3 ผู้มีความประสงค์จะประกอบกิจการเป็นตัวแทนของผู้เดินทางตามข้อ 2 วรรคหนึ่ง
เพื่อขอคืนภาษีมูลค่าเพิ่มที่ถูกเรียกเก็บไว้แล้ว ต้องยื่นคำขออนุมัติต่ออธิบดีกรมสรรพากร ผ่านหัวหน้ากลุ่มบริหารการคืนภาษีมูลค่าเพิ่มให้แก่นักท่องเที่ยว ตามแบบคำขออนุมัติเป็นผู้ให้บริการเป็นตัวแทน
ขอคืนภาษีมูลค่าเพิ่มให้แก่ผู้เดินทางออกไปนอกราชอาณาจักร ที่แนบท้ายประกาศนี้

 ผู้มีสิทธิยื่นคำขออนุมัติตามวรรคหนึ่ง ต้องมีคุณสมบัติดังต่อไปนี้

 (1) เป็นบริษัทหรือห้างหุ้นส่วนนิติบุคคลที่ตั้งขึ้นตามกฎหมายไทย

 (2) มีทุนจดทะเบียนที่ชำระแล้ว ตั้งแต่ยี่สิบห้าล้านบาทขึ้นไป

 (3) เป็นผู้ประกอบการจดทะเบียนภาษีมูลค่าเพิ่ม ซึ่งคำนวณภาษีมูลค่าเพิ่ม ตามมาตรา 82/3 แห่งประมวลรัษฎากร และไม่เคยมีประวัติเป็นผู้ออกหรือใช้ใบกำกับภาษีที่ไม่ชอบด้วยกฎหมาย

 (4) มีวัตถุประสงค์เพื่อดำเนินการเป็นตัวแทนของผู้เดินทางออกไปนอกราชอาณาจักร ในการขอคืนภาษีมูลค่าเพิ่มจากกรมสรรพากร ปรากฏอยู่ในข้อหนึ่งข้อใดที่ระบุไว้ในหนังสือรับรองนิติบุคคล

 (5) เสนอแผนการดำเนินงาน ซึ่งประกอบไปด้วย

 (5.1) รายละเอียดของพื้นที่ในการให้บริการเป็นตัวแทนขอคืนภาษีมูลค่าเพิ่มให้แก่ผู้เดินทางออกไปนอกราชอาณาจักร

 (5.2) รายละเอียดของเครื่องมือ วัสดุอุปกรณ์ หรืออุปกรณ์อิเล็กทรอนิกส์ใด ๆ รวมถึงระบบงานพื้นฐานด้านคอมพิวเตอร์ ในการให้บริการเป็นตัวแทนคืนภาษีมูลค่าเพิ่มให้แก่ผู้เดินทางออกไปนอกราชอาณาจักร

 (5.3) รายละเอียดของระบบเชื่อมต่อการคืนภาษีมูลค่าเพิ่มให้แก่ผู้เดินทาง
ออกไปนอกราชอาณาจักรกับเครื่องอ่านหนังสือเดินทาง ซึ่งสามารถส่งข้อมูลการคืนภาษีมูลค่าเพิ่มให้แก่
ผู้เดินทางออกไปนอกราชอาณาจักร ให้กรมสรรพากรได้ทันที (Real Time)

 ข้อ 4 ตัวแทนที่ได้รับอนุมัติจากอธิบดีกรมสรรพากร สามารถให้บริการเป็นตัวแทนขอคืนภาษีมูลค่าเพิ่มให้แก่ผู้เดินทางออกไปนอกราชอาณาจักรได้ โดยต้องดำเนินการ ดังนี้

 (1) จัดให้มีสถานประกอบการให้บริการ ในพื้นที่ตามที่ได้รับอนุมัติจากอธิบดีกรมสรรพากร

 (2) จัดทำระบบการคืนภาษีมูลค่าเพิ่มให้แก่ผู้เดินทางออกไปนอกราชอาณาจักร
เพื่อนำส่งข้อมูลการคืนภาษีให้กับกรมสรรพากรแบบ Real Time

 (3) จัดให้มีกล่องรับแบบคำร้องขอคืนเงินภาษีมูลค่าเพิ่ม สำหรับนักท่องเที่ยว (ภ.พ.10) (Drop Box) ติดตั้งไว้ ณ บริเวณด้านหน้าสำนักงานคืนภาษีมูลค่าเพิ่มให้นักท่องเที่ยวประจำท่าอากาศยานระหว่างประเทศที่มีสำนักงานคืนภาษีมูลค่าเพิ่มให้นักท่องเที่ยวตั้งอยู่

 ข้อ 5 ผู้ให้บริการที่ได้รับอนุมัติให้เป็นผู้ให้บริการเป็นตัวแทนขอคืนภาษีมูลค่าเพิ่มให้แก่
ผู้เดินทางออกไปนอกราชอาณาจักรแล้ว หากมีความประสงค์จะเพิ่มพื้นที่ให้บริการให้จัดทำหนังสือ
แจ้งความประสงค์ดังกล่าว พร้อมจัดทำแผนงานตามความในข้อ 3 วรรคสอง (5) เสนอต่ออธิบดีกรมสรรพากรผ่านหัวหน้ากลุ่มบริหารการคืนภาษีมูลค่าเพิ่มให้แก่นักท่องเที่ยว

 / การเพิ่ม …

 การเพิ่มพื้นที่ให้บริการเป็นตัวแทนขอคืนภาษีมูลค่าเพิ่มให้แก่ผู้เดินทางออกไป
นอกราชอาณาจักรตามวรรคหนึ่งต้องได้รับอนุมัติจากอธิบดีกรมสรรพากร

 ข้อ 6 ผู้เดินทางออกไปนอกราชอาณาจักร ต้องแจ้งความประสงค์ที่จะขอคืนภาษีมูลค่าเพิ่ม พร้อมแสดงหนังสือเดินทางต่อผู้ประกอบการจดทะเบียนที่ขายสินค้าในวันที่ซื้อสินค้า เพื่อให้จัดทำเอกสาร ดังนี้

 (1) ใบกำกับภาษีตามมาตรา 86/4 หรือมาตรา 86/6 แห่งประมวลรัษฎากร แล้วแต่กรณี โดยระบุเลขที่หนังสือเดินทางของผู้เดินทางออกไปนอกราชอาณาจักร

 (2) คำร้องขอคืนเงินภาษีมูลค่าเพิ่ม สำหรับนักท่องเที่ยว (ภ.พ.10) หรือคำร้องขอคืนเงินภาษีมูลค่าเพิ่ม สำหรับนักท่องเที่ยว (ภ.พ.10) ผ่านระบบอิเล็กทรอนิกส์ ตามแบบที่อธิบดีกรมสรรพากรกำหนด

 ทั้งนี้ ใบกำกับภาษีที่ปรากฏในคำร้องขอคืนเงินภาษีมูลค่าเพิ่ม สำหรับนักท่องเที่ยว
(ภ.พ.10) ที่ผู้เดินทางออกไปนอกราชอาณาจักร ได้แต่งตั้งตัวแทนเพื่อขอคืนเงินภาษีมูลค่าเพิ่มตามประกาศ
ฉบับนี้แล้ว ไม่สามารถนำไปใช้เพื่อขอคืนภาษีมูลค่าเพิ่มได้อีก

 ข้อ 7 สินค้าที่ผู้เดินทางออกไปนอกราชอาณาจักรมีสิทธิขอคืนภาษีมูลค่าเพิ่มได้ตามประกาศฉบับนี้ ต้องมีลักษณะดังนี้

 (1) เป็นสินค้าที่นำไปพร้อมกับการเดินทางออกไปนอกราชอาณาจักร

 (2) ไม่เป็นสินค้าที่ต้องห้ามนำออกนอกราชอาณาจักร อาวุธปืน วัตถุระเบิด หรือสินค้าที่มีลักษณะทำนองเดียวกัน อัญมณีที่ยังไม่ได้ประกอบขึ้นเป็นตัวเรือนหรือของรูปพรรณ

 กรณีเป็นสินค้าที่สามารถบริโภคได้ในราชอาณาจักร สินค้าดังกล่าวต้องได้รับการบรรจุหีบห่อและปิดผนึก (Seal) ที่มีสัญลักษณ์ของผู้ประกอบการจดทะเบียนในลักษณะมั่นคง และให้มีข้อความ “No Consumption made whilst in Thailand” ลงบนหีบห่อ ซึ่งเห็นได้อย่างชัดเจน

 (3) เป็นสินค้าที่ซื้อจากผู้ประกอบการจดทะเบียนที่ได้รับอนุมัติจากอธิบดีกรมสรรพากรให้เป็นผู้มีสิทธิจัดทำคำร้องขอคืนเงินภาษีมูลค่าเพิ่ม สำหรับนักท่องเที่ยว (ภ.พ.10) และมูลค่าการซื้อสินค้าต้องมีจำนวนไม่น้อยกว่าสองพันบาท โดยซื้อจากสถานประกอบการแห่งละจำนวนไม่น้อยกว่า
สองพันบาทต่อวัน

 (4) เป็นสินค้าที่ต้องนำออกไปนอกราชอาณาจักร ภายใน 14 วัน นับแต่วันที่ผู้เดินทางออกไปนอกราชอาณาจักรมีหนังสือแต่งตั้งตัวแทน แต่ไม่เกิน 60 วัน นับแต่วันที่ผู้เดินทางออกไป
นอกราชอาณาจักรแจ้งความประสงค์ตามข้อ 6

 “ข้อ ๘ ผู้เดินทางออกไปนอกราชอาณาจักรที่มีสิทธิขอคืนภาษีมูลค่าเพิ่มที่ถูกเรียกเก็บไว้แล้วซึ่งมูลค่าการซื้อสินค้าทั้งหมดตั้งแต่สองหมื่นบาทขึ้นไป ต้องนำสินค้าตามข้อ ๗ และคำร้องขอคืนเงินภาษีมูลค่าเพิ่ม สำหรับนักท่องเที่ยว (ภ.พ.๑๐) พร้อมใบกำกับภาษีไปแสดงต่อเจ้าพนักงานศุลกากร ณ ท่าอากาศยานระหว่างประเทศ ที่มีกล่องรับคำร้องขอคืนเงินภาษีมูลค่าเพิ่ม สำหรับนักท่องเที่ยว (ภ.พ.๑๐) (Drop Box) ติดตั้งไว้ ในขณะเดินทางออกไปนอกราชอาณาจักร เพื่อให้เจ้าพนักงานศุลกากรประทับรับรองในคำร้องขอคืนเงินภาษีมูลค่าเพิ่ม สำหรับนักท่องเที่ยว (ภ.พ.๑๐)

 / กรณี …

 กรณีสินค้าที่ปรากฏข้อความ “Item No. ... must also be presented to Revenue Officer” ในคำร้องขอคืนเงินภาษีมูลค่าเพิ่ม สำหรับนักท่องเที่ยว (ภ.พ.๑๐) ซึ่งเป็นสินค้าประเภทอัญมณีที่ประกอบขึ้นเป็นตัวเรือนหรือของรูปพรรณ ทองรูปพรรณ นาฬิกา แว่นตา ปากกา โทรศัพท์แบบพกพาหรือสมาร์ทโฟน คอมพิวเตอร์แบบพกพา กระเป๋าถือรวมทั้งกระเป๋าใส่ธนบัตรหรือ
เหรียญหรือกระเป๋าอื่นใดที่มีลักษณะเดียวกัน (ไม่รวมถึงกระเป๋าเดินทาง) เข็มขัด ที่มีมูลค่าการซื้อสินค้า

แต่ละชิ้นตั้งแต่สี่หมื่นบาทขึ้นไป หรือสินค้าที่สามารถนำติดตัวไปพร้อมกับการเดินทางที่มีมูลค่า

การซื้อสินค้าต่อชิ้นตั้งแต่หนึ่งแสนบาทขึ้นไป ผู้เดินทางออกไปนอกราชอาณาจักรต้องแสดงสินค้าดังกล่าว และคำร้องขอคืนเงินภาษีมูลค่าเพิ่ม สำหรับนักท่องเที่ยว (ภ.พ.๑๐) พร้อมใบกำกับภาษีต่อ

เจ้าพนักงานสรรพากร ณ จุดบริการคืนภาษีมูลค่าเพิ่มที่ตั้งอยู่ภายหลังผ่านพิธีการตรวจคนเข้าเมือง

เพื่อประทับรับรองการมีสินค้าลงในคำร้องขอคืนเงินภาษีมูลค่าเพิ่ม สำหรับนักท่องเที่ยว (ภ.พ.๑๐)”

*(แก้ไขเพิ่มเติมโดยประกาศอธิบดีกรมสรรพากร เกี่ยวกับภาษีมูลค่าเพิ่ม (ฉบับที่ ๒๕๕) ให้ใช้บังคับตั้งแต่วันที่ ๑ ธันวาคม พ.ศ. ๒๕๖๖ เป็นต้นไป)*

 ข้อ 9 เมื่อได้ปฏิบัติตามข้อ 8 แล้ว ให้ผู้เดินทางออกไปนอกราชอาณาจักร นำส่งคำร้องขอคืนเงินภาษีมูลค่าเพิ่ม สำหรับนักท่องเที่ยว (ภ.พ.10) พร้อมใบกำกับภาษีในกล่องรับคำร้องขอคืนเงินภาษีมูลค่าเพิ่ม สำหรับนักท่องเที่ยว (ภ.พ.10) (Drop Box) ที่ตั้งอยู่ ณ บริเวณด้านหน้าสำนักงานคืนภาษีมูลค่าเพิ่ม
ให้นักท่องเที่ยวประจำท่าอากาศยานระหว่างประเทศ

 ข้อ 10 เมื่อผู้เดินทางออกไปนอกราชอาณาจักร ได้ปฏิบัติตามหลักเกณฑ์ วิธีการ และเงื่อนไขของประกาศนี้ กรมสรรพากรจะคืนภาษีมูลค่าเพิ่มที่ถูกเรียกเก็บไว้แล้ว ตามมาตรา 84/4 แห่งประมวลรัษฎากร ให้แก่ผู้มีสิทธิดังกล่าวผ่านตัวแทนที่อธิบดีกรมสรรพากรอนุมัติ

 เอกสารหลักฐานประกอบการพิจารณาคืนเงินภาษีมูลค่าเพิ่ม ตามวรรคหนึ่ง มีดังนี้

 (1) รายงานการให้บริการเป็นตัวแทนคืนภาษีมูลค่าเพิ่มให้แก่ผู้เดินทางออกไปนอกราชอาณาจักร ประกอบเอกสารหลักฐานการตั้งตัวแทน

 (2) คำร้องขอคืนเงินภาษีมูลค่าเพิ่ม สำหรับนักท่องเที่ยว (ภ.พ.10) และใบกำกับภาษี ตามมาตรา 86/4 แห่งประมวลรัษฎากร หรือมาตรา 86/6 แห่งประมวลรัษฎากร ของผู้มีสิทธิตามประกาศนี้

 ข้อ 11 ตัวแทนที่อธิบดีกรมสรรพากรได้อนุมัติให้เป็นผู้ให้บริการเป็นตัวแทนขอคืนภาษีมูลค่าเพิ่มให้แก่ผู้เดินทางออกไปนอกราชอาณาจักร ก่อนวันที่ประกาศฉบับนี้มีผลบังคับ ให้ถือว่าเป็นตัวแทนที่ได้รับอนุมัติจากอธิบดีกรมสรรพากรและสามารถให้บริการเป็นตัวแทนตามประกาศอธิบดีกรมสรรพากรฉบับนี้ ได้โดยมิต้องยื่นคำขออีก

 ข้อ 12 ในกรณีตัวแทนที่อธิบดีกรมสรรพากรอนุมัติตามประกาศนี้ หรือตัวแทนตามข้อ 11
ไม่ปฏิบัติตามหลักเกณฑ์ วิธีการ และเงื่อนไขตามประกาศนี้ อธิบดีกรมสรรพากรมีอำนาจเพิกถอน
การอนุมัติตามข้อ 2 ได้ และให้ตัวแทนที่ถูกเพิกถอนดังกล่าวยุติการให้บริการนับแต่วันที่อธิบดีกรมสรรพากร มีหนังสือเพิกถอนเป็นต้นไป

 ข้อ 13 ประกาศนี้ให้มีผลบังคับใช้ตั้งแต่วันที่ 1 ตุลาคม พ.ศ. 2562 เป็นต้นไป

 ประกาศ ณ วันที่ 27 กันยายน พ.ศ. 2562

 เอกนิติ นิติทัณฑ์ประภาศ

 (นายเอกนิติ นิติทัณฑ์ประภาศ)

 อธิบดีกรมสรรพากร